Document ID: 32014R1387

DELEGIRANA UREDBA KOMISIJE (EU) št. 1387/2014
z dne 14. novembra 2014
o spremembi Priloge I k Uredbi Sveta (ES) št. 1528/2007 o uporabi ureditev za blago s poreklom iz nekaterih držav iz skupine afriških, karibskih in pacifiških držav (AKP), določenih v sporazumih, ki vzpostavljajo ali vodijo k vzpostavitvi sporazumov o gospodarskem partnerstvu
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1528/2007 z dne 20. decembra 2007 o uporabi ureditev za blago s poreklom iz nekaterih držav iz skupine afriških, karibskih in pacifiških držav (AKP), določenih v sporazumih, ki vzpostavljajo ali vodijo k vzpostavitvi sporazumov o gospodarskem partnerstvu (1), in zlasti člena 2(2) Uredbe,
ob upoštevanju naslednjega:
(1)
Seznam držav, ki so upravičene do dajatev in kvot prostega uvoznega režima, je naveden v Prilogi I k Uredbi (ES) št. 1528/2007.
(2)
Kenija ni sprejela potrebnih ukrepov za ratifikacijo začasnega sporazuma o gospodarskem partnerstvu, zato je zanjo v skladu s členom 2(3) Uredbe (ES) št. 1528/2007, zlasti točke (b) navedenega odstavka, v skladu z Uredbo (EU) št. 527/2013 Evropskega parlamenta in Sveta (2)1. oktobra 2014 prenehala veljati ureditev dostopa na trg, ki jo dopušča Uredba (ES) št. 1528/2007.
(3)
Vendar so Kenija ter Evropska unija in njene države članice 16. oktobra 2014 zaključile pogajanja o sporazumu o gospodarskem partnerstvu.
(4)
Komisija je v skladu s členom 24a Uredbe (ES) št. 1528/2007 pooblaščena za sprejemanje delegiranih aktov za spreminjanje Priloge I k navedeni uredbi, tako da vanjo doda regije ali države iz skupine držav AKP, ki so zaključile pogajanja o sporazumu med Evropsko unijo in navedeno regijo ali državo ter izpolnjujejo zahteve iz člena XXIV GATT 1994.
(5)
Po datumu začetka uporabe te uredbe bo Kenija dodana v Prilogo I k Uredbi (ES) št. 1528/2007 pod pogoji iz člena 2(3) navedene uredbe, zlasti točke (b) navedenega odstavka.
SPREJELA NASLEDNJO UREDBO:
Člen 1
V Prilogo I k Uredbi (ES) št. 1528/2007 se doda naslednja država:
„REPUBLIKA KENIJA“
Člen 2
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 14. novembra 2014

Labels: 3
13
15
18